ইরানে কাশেম সোলাইমানির সমাধির পাশে জোড়া বোমা হামলায় নিহত শতাধিক
ইরানের দক্ষিণাঞ্চলীয় শহর কেরমানে জোড়া বোমা হামলায় কমপক্ষে ১০৩ জন নিহত হয়েছেন। এ ঘটনায় আহত হয়েছেন আরও প্রায় ১৪১ জন।
ইরানের ইসলামিক রেভল্যুশনারি গার্ড কোরের (আইআরজিসি) সাবেক প্রধান কাশেম সোলাইমানির সমাধিস্থলের কাছে এ হামলার ঘটনা ঘটেছে।
তেহরান টাইমস জানায়, কাশেম সোলাইমানি নিহত হওয়ার চতুর্থ বার্ষিকীতে এ হামলার ঘটনা ঘটল।
প্রতিবেদনে বলা হয়, কাশেম সোলাইমানির মৃত্যুবার্ষিকী উপলক্ষে তার সমাধিস্থলের দিকে শত শত মানুষ হেঁটে যাওয়ার সময় পরপর দুটি বিস্ফোরণ হয়। এ ঘটনার পরপরই আহতদের উদ্ধারে ঘটনাস্থলে উদ্ধারকারী দল পাঠানো হয়।
তবে কারা, কেন এ হামলা করেছে এখনো তা নিশ্চিত হওয়া যায়নি। কোনো সংগঠনও এখন পর্যন্ত এ হামলার দায় স্বীকার করেনি।
উল্লেখ্য, ২০২০ সালের ৩ জানুয়ারি ইরাকের বাগদাদ বিমানবন্দরে মার্কিন ড্রোন হামলায় নিহত হন কাশেম সোলাইমানি।
তাকে ইরানের সর্বোচ্চ ধর্মীয় নেতা আয়াতুল্লাহ আলী খামেনির পর দেশটির 'সবচেয়ে ক্ষমতাধর ব্যক্তি' বলে মনে করা হতো।

ইরানের দক্ষিণাঞ্চলীয় শহর কেরমানে জোড়া বোমা হামলায় কমপক্ষে ১০৩ জন নিহত হয়েছেন। এ ঘটনায় আহত হয়েছেন আরও প্রায় ১৪১ জন।